               ЕВРОПЕЙСКА КОМИСИЯ
            Брюксел, 3.9.2021
            COM(2021) 534 final
            2021/0285(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Конвенцията за защитата на морската среда в района на Балтийско море („Конвенцията от Хелзинки“) във връзка с приемането на препоръка за изменение на част II от приложение III към посочената конвенция

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Комисията за защита на морската среда в Балтийско море във връзка с предвиденото приемане на препоръка за изменение на част II от приложение III към Конвенцията от Хелзинки

               2.Контекст на предложението

               2.1.Конвенция от Хелзинки

               Конвенцията за защитата на морската среда в района на Балтийско море („Конвенцията“) има за цел да защити морската среда на Балтийско море от всички източници на замърсяване от индустриални и други човешки дейности. Тя влезе в сила на 3 май 1980 г. Конвенцията беше изменена през 1992 г.

               Европейският съюз е страна по Конвенцията
                  1
               .

               2.2.Комисия за защита на морската среда в Балтийско море (HELCOM)

               В състава на Комисията за защита на морската среда в Балтийско море — позната още като Комисията от Хелзинки (HELCOM) — влизат представители на всяка от десетте договарящи се страни
                  2
                по Конвенцията. Тя заседава през редовни интервали, както и при особени обстоятелства. Нейните задължения включват контрол върху изпълнението на конвенцията и преглед на състоянието на морското пространство, ефективността на приетите мерки, приоритетите и необходимостта от допълнителни или различни мерки.

               Съгласно член 23 от Конвенцията всяка договаряща страна има един глас в Комисията OSPAR. Броят гласове, на които ЕС има право, е равен на броя на неговите държави членки, които са договарящи страни по конвенцията. ЕС не може да упражнява правото си на глас, когато неговите държави членки упражняват своето право, и обратно.

               Съгласно член 19, параграф 5 от Конвенцията Комисията взема решенията си с единодушие на договарящите страни, освен ако не е предвидено друго.

               2.3.Предвиденият акт на Комисията за защита на морската среда в Балтийско море

               На 20 октомври 2021 г. по време на срещата на министрите от HELCOM през 2021 г. Комисията за защита на морската среда в Балтийско море предстои да приеме препоръка за изменение на част II от приложение III към Конвенцията от Хелзинки („предвидения акт“).

               Целта на изменението е да се осъвременят изискванията в част II от приложение III към Конвенцията, като се включат последните новости в научните познания относно добрите селскостопански практики и нов речник на термините предвид съществуващото законодателство на ЕС, и да се добави нов параграф относно рециклирането на хранителни вещества въз основа на резултатите от срещата на министрите от Комисията в Брюксел през 2018 г., проведена под председателството на ЕС.

               С приемането на предвидения акт се открива процедурата за мълчаливо приемане по член 32 от Конвенцията с цел изменение на част II от приложение III към посочената конвенция. Изменението на част II от приложение III към Конвенцията ще бъде обвързващо за Съюза.

               3.Позиция, която трябва да се заеме от името на Съюза

               Необходимостта от опазване на морското биологично разнообразие и екосистемите в Балтийско море, включително в морските зони извън националните юрисдикции, беше многократно призната.

               Изменението на част II от приложение III към Конвенцията от Хелзинки относно „Превенция на замърсяването от селското стопанство“ има за цел осъвременяване на изискванията на Конвенцията. По-специално точка 3 относно съхранението на оборски тор и точка 6 относно използването на органични торове бяха адаптирани, за да включват най-скорошните постижения в научните познания относно добрите селскостопански практики. Освен това се въвежда нов параграф относно рециклирането на хранителни вещества, за да се отразят ангажиментите, поети в това отношение в Декларацията на HELCOM от 2018 г. под председателството на ЕС, както и нов речник на термините, като се взема предвид съществуващото законодателство на ЕС.

               С оглед на срещата на министрите от HELCOM през октомври 2021 г. е необходима позиция на Съюза, тъй като с предвидената препоръка се открива процедурата за мълчаливо приемане съгласно член 32 от Конвенцията за защитата на морската среда в района на Балтийско море с цел изменение на част II от приложение III към Конвенцията. Изменението на част II от приложение III към Конвенцията ще бъде обвързващо за Съюза. Тъй като изменението на приложението ще осъвремени изискванията по отношение на защитата на Балтийско море, ще измени международните ангажименти и амбиции на ЕС и ще подобри опазването на околната среда, се предлага Съюзът да подкрепи приемането на препоръката.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието за актове с правно действие включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  3
               .

               4.1.2.Приложение в конкретния случай

               Комисията за защита на морската среда в Балтийско море е орган, създаден със споразумение, а именно Конвенцията за защитата на морската среда в района на Балтийско море.

               Актът, който Комисията за защита на морската среда в Балтийско море има за задача да приеме, представлява акт с правно действие. Предвиденият акт има правно действие, тъй като с него се открива процедурата за мълчаливо приемане по член 32 от Конвенцията с цел изменение на част II от приложение III към него.

               Предвиденият акт не допълва, нито изменя институционалната рамка на Конвенцията.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидения акт са свързани с опазването на околната среда.

               Поради това материалноправното основание за предложеното решение е член 192, параграф 1 от ДФЕС.

               4.3.Заключение

               Правното основание за предложеното решение следва да бъде член 192, параграф 1 във връзка с член 218, параграф 9 от ДФЕС.

               2021/0285 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Конвенцията за защитата на морската среда в района на Балтийско море („Конвенцията от Хелзинки“) във връзка с приемането на препоръка за изменение на част II от приложение III към посочената конвенция

               СЪВЕТЪТ НА ЕВРОПЕЙСКИЯ СЪЮЗ,

               Като взе предвид Договора за функционирането на Европейския съюз, и по-специално член 192, параграф 1 от ДФЕС във връзка с член 218, параграф 9 от него,

               Като взе предвид предложението на Европейската комисия,

               като има предвид, че:

               (1)Конвенцията за защитата на морската среда в района на Балтийско море, преразгледана през 1992 г. („споразумението“), бе сключена от Съюза с Решение 94/157/ЕО на Съвета
                  4
               .

               (2)Съгласно член 32 от споразумението Комисията за защита на морската среда в Балтийско море може да приема изменения на приложенията към споразумението.

               (3)По време на срещата на министрите през 2021 г. на 20 октомври 2021 г. Комисията за защита на морската среда в Балтийско море предстои да приеме препоръка за изменение на част II от приложение III към споразумението.

               (4)Целесъобразно е да се установи позицията, която трябва да се заеме от името на Съюза в рамките на Комисията за защита на морската среда в Балтийско море, тъй като измененията на приложенията, препоръчани от Комисията, се приемат по реда за мълчаливо приемане, предвиден в член 32 от споразумението. Изменението на част II от приложение III към Конвенцията ще бъде обвързващо за Съюза.

               (5)Тъй като предвиденото изменение на част II от приложение III ще осъвремени изискванията по отношение на опазването на Балтийско море, ще измени международните ангажименти и амбиции на ЕС и ще подобри опазването на околната среда, се предлага Съюзът да подкрепи приемането на препоръката.

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на срещата на министрите от Комисията за защита на морската среда в Балтийско море през 2021 г., е да се подкрепи приемането на препоръката за изменение на част II от приложение III към Конвенцията от Хелзинки.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        ОВ L 73, 16.3.1994 г., стр. 19—19.

                     (2)

                        Дания, Естония, Европейският съюз, Финландия, Германия, Латвия, Литва, Полша, Руската федерация и Швеция.

                     (3)

                        Решение на Съда на Европейския съюз от 7 октомври 2014 г., Германия/Съвет, C-399/12, EU:C:2014:2258, т. 61—64.

                     (4)

                        ОВ L 73, 16.3.1994 г., стр. 19—19.


               ЕВРОПЕЙСКА КОМИСИЯ
            Брюксел, 3.9.2021
            COM(2021) 532 final
            2021/0283(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз на седмото съвещание на страните по Конвенцията от Орхус във връзка с дела за установяване на съответствието ACCC/C/2008/32 и ACCC/C/2015/128

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза на седмото съвещание на страните по Конвенцията от Орхус във връзка с предвиденото приемане на Решение VII.8f относно спазването от страна на Европейския съюз на задълженията му по Конвенцията

               2.Контекст на предложението

               2.1.Конвенцията от Орхус

               Конвенцията за достъпа до информация, участието на обществеността в процеса на вземането на решения и достъпа до правосъдие по въпроси на околната среда („Конвенцията от Орхус“)
                  1
                е многостранно споразумение в областта на околната среда под егидата на Икономическата комисия за Европа на ООН (ИКЕ на ООН).

               Конвенцията от Орхус беше одобрена на 17 февруари 2005 г.
                  2
                от Европейската общност, която също така направи декларация при подписването ѝ
                  3
               . Страни по споразумението са всички държави членки. Прилагането на Конвенцията по отношение на институциите и органите на ЕС е уредено в Регламент (ЕО) № 1367/2006 („Регламента относно Конвенцията от Орхус“)
                  4
               .

               2.2.Конвенцията от Орхус

               Договарящите страни по Конвенцията от Орхус се съвещават на всеки четири години и една от постоянните точки в дневния ред се отнася до спазването на Конвенцията от страните. То се оценява от Комитета за преглед на съответствието, създаден съгласно член 15 от Конвенцията. Констатациите на Комитета за преглед на съответствието са окончателни.

               Констатациите на Комитета за преглед на съответствието се представят за одобрение на съвещанието на страните по Конвенцията от Орхус в съответствие с член 37 от Решение I/7 относно прегледа на съответствието
                  5
               . Ако бъдат одобрени, те получават статут на официално тълкуване на Конвенцията от Орхус и поради това стават задължителни за договарящите страни и органите на Конвенцията.

               Решенията на съвещанието на страните обикновено се вземат с консенсус. Ако всички усилия за постигане на консенсус бъдат изчерпани, решенията по въпросите по същество се вземат с мнозинство от три четвърти от гласовете на страните, които присъстват и гласуват
                  6
               . ЕС разполага с 27 от общо 46 гласа, ако присъстват всички страни.

               Преди съвещанието на страните позициите на ЕС се определят в рамките на работна група „Международни аспекти на околната среда“ на Съвета.

               2.3.Предвиденият акт на Конвенцията от Орхус

               На своята седма сесия (18—20 октомври 2021 г.) съвещанието на страните по Конвенцията от Орхус трябва да приеме Решение VII.8f относно спазването на Конвенцията от страна на Европейския съюз („предвидения акт“).

               Целта на предвидения акт е да се определи дали Европейският съюз спазва разпоредбите на Конвенцията, по-специално що се отнася до дела ACCC/C/2008/32 и ACCC/C/2015/128, и да се установят условията, необходими за гарантиране на спазването и евентуално за поемане на задължения за редовно докладване, както и искане към съответната страна да предприеме спешни мерки, с които се гарантира спазването на Конвенцията.

               3.Позиция, която трябва да се заеме от името на Съюза

                  На 17 март 2017 г. комитетът оповести своите констатации по дело ACCC/C/2008/32, заведено от неправителствената организация ClientEarth във връзка с достъпа до правосъдие на равнището на ЕС
                     7
                  . Комитетът приема, че правилата на Договора, отнасящи се до достъпа до правосъдие в съдилищата на ЕС, съгласно тълкуването на тези съдилища, и критериите за достъп до административно преразглеждане съгласно Регламента относно Конвенцията от Орхус представляват нарушение на Конвенцията.

               В отделно дело за установяване на съответствието — ACCC/C/2015/128
                  8
               , констатациите по което бяха представени на 17 март 2021 г., комитетът установи, че ЕС е нарушил Конвенцията, тъй като не е предоставил достъп до административни или съдебни процедури на граждани с цел оспорване на решения относно мерки за държавна помощ, взети от Европейската комисия.

               В отговор на констатациите на комитета по дело ACCC/C/2008/32, на 14 октомври 2020 г. Комисията прие предложение за изменение на Регламента относно Конвенцията от Орхус
                  9
                и съобщение относно достъпа до правосъдие
                  10
               . Тези действия бяха породени от призива на Съвета
                  11
                към Комисията да внесе законодателно предложение, както и от ангажиментите на Комисията, формулирани в съобщението относно Европейския зелен пакт.

                  Като краен резултат от законодателния процес, в хода на тристранната среща, състояла се на 12 юли 2021 г., беше постигнато политическо споразумение, в което бяха разгледани всички въпроси, повдигнати от Комитета за преглед на съответствието във връзка с дело ACCC/C/2008/32.

                  Дело ACCC/C/2015/128 се отнася до изключенията за държавна помощ съгласно Регламента относно Конвенцията от Орхус, които не бяха част от законодателното предложение на Комисията, посочено по-горе. На тристранната среща от 12 юли 2021 г. обаче Комисията направи изявление като част от компромиса, водещ до приемането на преразгледания Регламент относно Конвенцията от Орхус, в което се ангажира да направи оценка на констатациите по делото и да публикува резултата до края на 2022 г. Комисията също така заяви, че ако е целесъобразно, до края на 2023 г., ще предложи мерки по този въпрос с оглед на задълженията на ЕС и неговите държави членки съгласно Конвенцията от Орхус и като се вземат предвид правилата на правото на Съюза относно държавната помощ.

               Настоящата инициатива се отнася до проект за решение на Съвета, обхващащо двете посочени по-горе дела,  поради което ЕС може да изрази обща позиция по тях на съвещанието на страните, насрочено за 18—20 октомври 2021 г.

               По дело ACCC/C/2008/32 ЕС очаква, че на съвещанието на страните ще бъде постигнато споразумение, според което след приемането и влизането в сила на мерките на ЕС те ще гарантират спазването на Конвенцията от Орхус. Тъй като проектът на решение на съвещанието на страните беше изготвен преди официалното приключване на законодателната процедура във връзка с Регламента относно Конвенцията от Орхус, може да се наложи ЕС да поиска актуализиране на този проект, така че в него да бъде подобаващо отразена тази значима новост в правото на ЕС.

               По отношение на делото във връзка с държавната помощ ЕС ще се съгласи с решение, в което се отчитат, но не се одобряват констатациите, и ще разгледа отново въпроса на следващото съвещание на страните, насрочено за 2025 г., като същевременно ще докладва на Конвенцията в сроковете, определени в изявлението на Комисията.

               С оглед на горепосочените съображения, на предстоящата седма сесия на съвещанието на страните ЕС следва да приеме констатациите по дело ACCC/C/2008/32 при спазване на разпоредбите на настоящия проект за решение на Съвета. Той също така следва да отчете констатациите по дело ACCC/C/2015/128, като обаче поиска отлагане на одобряването им за осмата сесия на съвещанието на страните.

               Освен това е от съществено значение Конвенцията да признае централната роля на националните съдилища на ЕС като съдилища с обща компетентност по отношение на правото на ЕС
                  12
                и да признае системата на преюдициално производство съгласно член 267 от ДФЕС за валидно средство за достъп до правосъдие и правна защита по въпроси на околната среда. Това обстоятелство следва да бъде отразено в текста на решението, прието по време на съвещанието на страните.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  13
               .

               4.1.2.Приложение в конкретния случай

               Конвенцията от Орхус е орган, създаден със споразумение под егидата на Икономическата комисия за Европа на Организацията на обединените нации.

               Актът, който съвещанието на страните има за задача да приеме, представлява акт с правно действие. Предвиденият акт ще бъде обвързващ съгласно международното право в съответствие с член 15 от Конвенцията от Орхус и разпоредбите на Решение I/7 относно прегледа на съответствието, и по-специално правило 37 от него
                  14
               .

               От своя страна предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза.

               4.2.2.Приложение в конкретния случай

               Основната цел и съдържанието на предвидения акт са свързани с политиката в областта на околната среда.

               Поради това материалноправното основание за предложеното решение е член 192, параграф 1.

               4.3.Заключение

               Правното основание за предложеното решение следва да бъде член 192, параграф 1 от ДФЕС във връзка с член 218, параграф 9 от него.

               2021/0283 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз на седмото съвещание на страните по Конвенцията от Орхус във връзка с дела за установяване на съответствието ACCC/C/2008/32 и ACCC/C/2015/128

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)На 17 февруари 2005 г. Конвенцията за достъпа до информация, участието на обществеността в процеса на вземането на решения и достъпа до правосъдие по въпроси на околната среда („Конвенцията от Орхус“)
                  15
                беше одобрена от името на Европейската общност с Решение 2005/370/ЕО на Съвета
                  16
               .

               (2)Съгласно член 10, параграф 2 от Конвенцията от Орхус на своите съвещания договарящите страни могат да приемат решения относно спазването на Конвенцията.

               (3)На своята седма сесия, насрочена за 18—20 октомври 2021 г., Конвенцията от Орхус трябва да приеме Решение VII.8f относно спазването от страна на Европейския съюз на задълженията му по Конвенцията, включително констатациите по дела ACCC/C/2008/32 и ACCC/C/2015/128.

               (4)Целесъобразно е да се определи позицията, която трябва да се заеме от името на Съюза в рамките на Конвенцията от Орхус, тъй като Решение VII.8f относно спазването от страна на Европейския съюз на задълженията му по Конвенцията ще бъде обвързващо за Съюза.

               (5)Произтичащите от Конвенцията задължения, отнасящи се до институциите и органите на ЕС, са въведени в неговото законодателство — по-специално с Регламент (ЕО) № 1367/2006 на Европейския парламент и на Съвета от 6 септември 2006 г. относно прилагането на разпоредбите на Орхуската конвенция за достъп до информация, публично участие в процеса на вземане на решения и достъп до правосъдие по въпроси на околната среда към институциите и органите на Общността („Регламента относно Конвенцията от Орхус“).

               (6)В съответствие с член 15 от Конвенцията от Орхус беше учреден Комитет за преглед на съответствието с разпоредбите на Конвенцията от Орхус („комитетът“), който следи за спазването на задълженията на страните по нея. На свой ред, съгласно член 37 от Решение I/7 относно прегледа на съответствието констатациите на комитета трябва да бъдат одобрени от съвещанието на страните.

               (7)На 17 март 2017 г. Съюзът получи констатациите по дело ACCC/C/2008/32 във връзка с достъпа до правосъдие на равнището на ЕС
                  17
               . В точка 123 от констатациите комитетът посочва, че „съответната страна не спазва разпоредбите на член 9, параграфи 3 и 4 от Конвенцията във връзка с достъпа на отделни граждани до правосъдие, тъй като задълженията, произтичащи от посочените параграфи, не се прилагат или не се спазват нито от Регламента относно Конвенцията от Орхус, нито от съдебната практика на Съда на Европейския съюз“.

               (8)Посредством декларацията, направена и потвърдена от ЕС съответно при подписването и одобряването на Конвенцията от Орхус, органите на Конвенцията бяха уведомени, че „в институционалния и правен контекст на Общността [...] институциите на Общността ще прилагат Конвенцията в рамките на своите съществуващи и бъдещи правила за достъп до документи, както и другите правила от законодателството на Общността в областта, предмет на Конвенцията“.

               (9)Процедурата за административно преразглеждане съгласно Регламента относно Конвенцията от Орхус допълва цялостната система на Съюза за съдебен контрол, която дава възможност на отделните граждани да изискват преразглеждане на административни актове чрез преки съдебни жалби на равнището на Съюза (в съответствие с член 263, четвърта алинея от ДФЕС) и чрез националните съдилища (в съответствие с член 267 от ДФЕС), които съгласно Договорите са неразделна част от тази система. Съществена роля в посочената система има правомощието на националните съдилища да отправят преюдициални запитвания до Съда на Европейския съюз съгласно член 267 от ДФЕС. Съгласно член 267 от ДФЕС националните съдилища на държавите членки са неразделна част от системата за съдебна защита на Съюза като съдилища с обща компетентност по отношение на правото на ЕС
                  18
               .

               (10)Като взе предвид повдигнатите от комитета въпроси по дело ACCC/C/2008/32, на 14 октомври 2020 г. Комисията представи законодателно предложение
                  19
                за изменение на Регламента относно Конвенцията от Орхус, по което беше постигната неофициална договореност от съзаконодателите на тристранна среща, проведена на 12 юли 2021 г. Измененият Регламент относно Конвенцията от Орхус вече гарантира, че правото на Съюза е в съответствие с разпоредбите на Конвенцията, уреждащи достъпа до правосъдие по въпроси на околната среда, по начин, който е съвместим с основните принципи на правото на Съюза и с неговата система за съдебен контрол.

               (11)На 16 юли 2021 г. Комисията информира Комитета за преглед на съответствието за детайлите на политическото споразумение, а на 23 юли 2021 г. му предостави консолидирана версия на текста след одобряването му от Корепер, след което го уведоми за окончателния резултат от законодателната процедура и му изпрати текста, публикуван в Официален вестник на Европейския съюз на [xxx октомври 2021 г.]. Поради това в решението на съвещанието на страните следва да бъде приветствано приемането на тези нови мерки и да се отбележи, че веднъж влезли в сила, те отговарят изцяло на констатациите на Комитета за преглед на съответствието по дело ACCC/C/2008/32.

               (12)В заключенията си от 17 март 2021 г. по дело ACCC/C/2015/128
                  20
                комитетът установи, че ЕС е нарушил Конвенцията, тъй като не е предоставил достъп до административни или съдебни процедури на граждани с цел оспорване на решения относно мерки за държавна помощ, взети от Европейската комисия.

               (13)Отчитайки опасенията и констатациите на комитета по дело ACCC/C/2015/128, Комисията направи изявление като част от компромиса, водещ до приемането на преразгледания Регламент относно Конвенцията от Орхус, в което изявление се ангажира да анализира последиците от констатациите и да подложи на оценка наличните варианти за действие. Комисията ще завърши и публикува тази оценка до края на 2022 г. Ако е целесъобразно, до края на 2023 г. Комисията ще предложи мерки за справяне с проблема с оглед на задълженията на ЕС и неговите държави членки съгласно Конвенцията от Орхус и като се вземат предвид правилата на правото на Съюза относно държавната помощ.

               (14)Констатациите по дела ACCC/C/2008/32 и ACCC/C/2015/128 ще бъдат представени за одобрение на седмото съвещание на страните по Конвенцията от Орхус, което ще се състои през октомври 2021 г. в Женева (Швейцария), под формата на проект на Решение VII.8f
                  21
               , като по този начин ще получат статут на официално тълкуване на Конвенцията от Орхус и ще станат задължителни за нейните договарящи страни и органи.

               (15)Що се отнася обаче до дело ACCC/C/2015/128, в съответствие с посоченото по-горе изявление Съюзът следва да поеме ангажимент да анализира последиците от констатациите и да подложи на оценка наличните варианти за действие в рамките на правния ред на ЕС и съобразно спецификите му. Това следва да позволи на Комисията да завърши и публикува оценката, посочена в изявлението, и ако е целесъобразно, да предложи мерки за решаване на въпроса, повдигнат от Комитета за преглед на съответствието, в сроковете, посочени в изявлението, и като се вземат предвид спецификите на правния ред на ЕС по въпросите на държавната помощ. Поради това Съюзът следва също така да предложи съвещанието на страните да отложи одобряването на констатациите по дело ACCC/C/2015/128 за осмата сесия на съвещанието на страните,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на седмото съвещание на страните по Конвенцията от Орхус във връзка с проекта на Решение VII.8f относно спазването от страна на Съюза на задълженията му по Конвенцията от Орхус по дело ACCC/C/2008/32, е да се приеме посоченият по-горе проект за решение и да се одобрят констатациите. Съюзът обаче следва да гарантира, че в решението са отразени следните положения:

               –В решението следва да бъде приветстван фактът, че ЕС е предприел всички необходими стъпки, за да гарантира спазването на констатациите и да предостави на заинтересованата общественост достъп до правосъдие по въпроси на околната среда в съответствие с член 9, параграфи 3 и 4 от Конвенцията. В решението следва също така да се поясни, че след като всички разпоредби на преразгледания Регламент относно Конвенцията от Орхус влязат в сила, ЕС вече няма да бъде в нарушение по дело ACCC/C/2008/32.

               –В случай че в проекта на решение отново бъде потвърдено отхвърлянето от страна на Комитета за преглед на съответствието на процедурата за преюдициално производство, то следва да бъде отхвърлено. От съществено значение е в решението да бъде призната централната роля на националните съдилища като имащи обща компетентност по отношение на правото на ЕС и на предвидената в член 267 от ДФЕС система за преюдициални запитвания като валидно средство за правна защита.

               Член 2

               Позицията, която трябва да се заеме от името на Съюза на седмото съвещание на страните по Конвенцията от Орхус във връзка с проекта на Решение VII.8f относно спазването от страна на Съюза на задълженията му по Конвенцията от Орхус по дело ACCC/C/2015/128, е да бъдат отчетени повдигнатите от Комитета за преглед на съответствието въпроси и формулираните от него констатации. В решението следва също така да се повтори формулировката на изявлението на Комисията, направено по време на последната тристранна среща от 12 юли 2021 г., която беше посветена на преразглеждането на Регламента относно Конвенцията от Орхус.

               Съгласно изявлението:

               Комисията запазва ангажимента си да гарантира, че ЕС спазва международните си задължения по въпроси, попадащи в обхвата на Конвенцията от Орхус, и в този контекст отчита повдигнатите въпроси и формулираните констатации, приети на 17 март 2021 г. от Комитета за преглед на съответствието с Конвенцията от Орхус по дело ACCC/C/2015/128
                  22
                по отношение на държавната помощ. В констатациите се отправя призив към ЕС да „предприеме необходимите законодателни, регулаторни и други мерки, за да гарантира, че Регламентът относно Конвенцията от Орхус ще бъде изменен или че ще бъде прието ново законодателство на Европейския съюз, с което ясно се предоставя на гражданите достъп до административни или съдебни процедури за оспорване на решения относно мерки за държавна помощ, взети от Европейската комисия съгласно член 108, параграф 2 от ДФЕС, които противоречат на правото на ЕС в областта на околната среда, в съответствие с член 9, параграфи 3 и 4 от Конвенцията“.

               В момента Комисията анализира въздействието на констатациите и оценява наличните варианти за действие. Комисията ще завърши и публикува тази оценка до края на 2022 г. Ако е целесъобразно, до края на 2023 г. Комисията ще предложи мерки за справяне с този проблем с оглед на задълженията на ЕС и неговите държави членки съгласно Конвенцията от Орхус и като се вземат предвид правилата на правото на Съюза относно държавната помощ.

               Съобразно с това Съюзът следва да поеме ангажимент да анализира въздействието на констатациите и да подложи на оценка наличните варианти за действие в рамките на правния ред на ЕС и съобразно спецификите му. Комисията следва също така да поеме ангажимент да завърши и публикува тази оценка до края на 2022 г. Също така, ако е целесъобразно, до края на 2023 г. тя следва да поеме ангажимент да предложи мерки за справяне с този проблем с оглед на задълженията на ЕС и неговите държави членки съгласно Конвенцията от Орхус и като се вземат предвид правилата на правото на Съюза относно държавната помощ.

               Това следва да позволи на Комисията да завърши и публикува оценката, посочена в изявлението, и ако е целесъобразно, да предложи мерки за решаване на въпроса, повдигнат от Комитета за преглед на съответствието, в сроковете, посочени в изявлението.

               Поради това Съюзът следва също така да предложи съвещанието на страните да отложи одобряването на констатациите по дело ACCC/C/2015/128 за осмата сесия на съвещанието на страните.

               Член 3

               Други незначителни промени в съответствие с възприетия в настоящото решение подход могат да бъдат договорени при координацията на място и като се отчитат евентуални преговори по проекта на Решение VII.8f.

               Член 4

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Както е публикувана на уебсайта на ИКЕ на ООН:

                  https://unece.org/fileadmin/DAM/env/pp/documents/ACtext/Aarhus_Convention_full_bg.pdf

                     (2)

                        Решение 2005/370/EО на Съвета (ОВ L 124, 17.5.2005 г., стр. 1).

                     (3)

                        Декларацията на ЕС е публикувана на уебсайта на ИКЕ на ООН в раздела Declarations and Reservations (Декларации и резерви) —
                  https://treaties.un.org/Pages/ViewDetails.aspx?src=IND&mtdsg_no=XXVII-13&chapter=27&clang=_en

                     (4)

                        ОВ L 264, 25.9.2006 г., стр. 13.

                     (5)

                        Публикувано на
                  g0430994.doc (unece.org)

                     (6)

                        Решение I/1 относно процедурния правилник (по-специално правило 35 относно вземането на решения) —
                  http://www.unece.org/fileadmin/DAM/env/pp/documents/mop1/ece.mp.pp.2.add.2.e.pdf

                     (7)

                        Констатациите и съветите във връзка с ACCC/C/2008/32 са публикувани на следните адреси:

                  https://unece.org/env/pp/cc/accc.c.2008.32_european-union
                   и

                     https://unece.org/env/pp/cc/accc.m.2017.3_european-union

                     (8)

                  https://unece.org/sites/default/files/2021-03/C128_EU_findings_advance%20unedited.pdf

                     (9)

                        COM(2020) 642.

                     (10)

                        COM(2020) 643.

                     (11)

                        Решение (EС) 2018/881 на Съвета от 18 юни 2018 г. за отправяне на искане до Комисията да представи проучване относно възможностите на Съюза за предприемане на действия по констатациите на Комитет за преглед на съответствието с разпоредбите на Орхуската конвенция по дело ACCC/C/2008/32 и, ако е целесъобразно с оглед на резултатите от проучването, предложение за регламент на Европейския парламент и на Съвета за изменение на Регламент (EО) № 1367/2006, ST/9422/2018/INIT (ОВ L 155, 19.6.2018 г., стр. 6—7).

                     (12)

                        Становище 1/09 — „Създаване на унифицирана система за патентно съдопроизводство“, EU:C:2011:123, т. 80.

                     (13)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (14)

                        Цитирано по-горе.

                     (15)

                  http://www.unece.org/fileadmin/DAM/env/pp/documents/cep43e.pdf

                     (16)

                        Решение 2005/370/ЕО на Съвета от 17 февруари 2005 г. за сключване от името на Европейската общност на Конвенцията за достъп до информация, участие на обществеността в процеса на вземане на решения и достъп до правосъдие по екологични въпроси (ОВ L 124, 17.5.2005 г., стр. 1).

                     (17)

                  http://www.unece.org/fileadmin/DAM/env/pp/compliance/C2008-32/Findings/C32_EU_Findings_as_adopted_advance_unedited_version.pdf

                     (18)

                        Становище 1/09 на Съда (пленарен състав) от 8 март 2011 г. съгласно член 218, параграф 11 от ДФЕС, Създаване на унифицирана система за патентно съдопроизводство, ECLI:EU:C2011:123, т. 80.

                     (19)

                        COM(2020) 642.

                     (20)

                  https://unece.org/sites/default/files/2021-03/C128_EU_findings_advance%20unedited.pdf

                     (21)

                  https://unece.org/environment/documents/2021/08/item-7-b-draft-decision-vii8f-concerning-compliance-european-union
                  .

                     (22)

                        Вж.
                  https://unece.org/env/pp/cc/accc.c.2015.128_european-union
                  , точка 132.


               ЕВРОПЕЙСКА КОМИСИЯ
            Брюксел, 26.10.2021
            COM(2021) 668 final
            2021/0348(NLE)

            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Конвенцията за защита на морската среда и на крайбрежните райони в Средиземноморието („Конвенцията от Барселона“) във връзка с приемането на решение за изменение на приложенията към Протокола относно опазването на Средиземно море от замърсяване в резултат на проучване и експлоатация на континенталния шелф и на морското дъно и неговите недра („Протокола за защита на крайбрежните води“)

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза на 22-рата среща на договарящите се страни по Конвенцията за защита на морската среда и на крайбрежните райони в Средиземноморието („Конвенцията от Барселона“) и протоколите към нея във връзка с предвиденото приемане на решение за изменение на приложенията към Протокола относно опазването на Средиземно море от замърсяване в резултат на проучване и експлоатация на континенталния шелф и на морското дъно и неговите недра („Протокола за защита на крайбрежните води“).

               2.Контекст на предложението

               2.1.Протоколът относно опазването на Средиземно море от замърсяване в резултат на проучване и експлоатация на континенталния шелф и на морското дъно и неговите недра

               Конвенцията от Барселона и седемте протокола към нея, приети като част от Плана за действие за Средиземно море, представляват основното правно обвързващо регионално многостранно споразумение по околната среда за Средиземно море.

               Протоколът за защита на крайбрежните води е един от седемте протокола към Конвенцията от Барселона. Той обхваща всички аспекти на свързаните с нефт и газ дейности в крайбрежните води на Средиземно море и включва мерки за намаляване на замърсяването от всички фази на дейностите в крайбрежни води и за ответни действия при произшествия, довели до замърсяване на тези води, включително аспектите, свързани с отговорността и обезщетението.

               Европейският съюз е страна по Протокола за защита на крайбрежните води
                  1
               .

               2.2.Срещата на договарящите се страни по Конвенцията от Барселона и протоколите към нея

               На срещата на договарящите се страни по Конвенцията от Барселона и протоколите към нея се събират министри и висши служители, представляващи всички договарящи се страни по Конвенцията от Барселона и протоколите към нея.

               Съгласно член 31 от Протокола за защита на крайбрежните води разпоредбите на Конвенцията от Барселона, отнасящи се до всички протоколи, се прилагат и по отношение на посочения протокол.

               Съгласно член 25 от Конвенцията от Барселона Европейският съюз („Съюзът“) упражнява правото си на глас с брой гласове, равен на броя на неговите държави членки, които са договарящи се страни по посочената конвенция и по един или повече протоколи. Съюзът не може да упражнява правото си на глас, когато неговите държави членки упражняват своето право, и обратно.

               Съгласно член 22 от Конвенцията от Барселона измененията се приемат с мнозинство от три четвърти от гласовете на договарящите се страни по протокола.

               2.3.Предвиденият акт от 22-рата среща на договарящите се страни по Конвенцията от Барселона и протоколите към нея

               По време на 22-рата среща на 7—10 декември 2021 г. договарящите се страни по Конвенцията от Барселона и Протокола за защита на крайбрежните води към нея, който обхваща всички аспекти на свързаните с нефт и газ дейности в крайбрежните води на Средиземно море и включва мерки за намаляване на замърсяването от всички фази на дейностите в крайбрежни води и за ответни действия при произшествия, довели до замърсяване на тези води, [трябва да приемат решение за изменение на Протокола] („предвидения акт“).

               Целта на предложените изменения е да се изменят приложения I, II, III, IV и VII А към Протокола за защита на крайбрежните води, за да ги приведат в съответствие със същественото регулаторно, научно и техническо развитие по отношение на дейностите в крайбрежни води, постигнато както на регионално, така и на световно равнище, включително съответните промени в рамките на Плана за действие за Средиземно море и Конвенцията от Барселона.

               Измененията на приложенията към Протокола за защита на крайбрежните води ще бъдат правно обвързващи за Съюза в съответствие с член 29 от Конвенцията от Барселона.

               3.Позиция, която трябва да се заеме от името на Съюза

               Необходимостта от опазване на морското биологично разнообразие и морските екосистеми в Средиземно море, включително в морските зони извън националните юрисдикции, е многократно признавана.

               С измененията на приложенията към Протокола за защита на крайбрежните води ще се актуализират приложенията към посочения протокол, за да отразят същественото регулаторно, научно и техническо развитие по отношение на дейностите в крайбрежни води, постигнато както на регионално, така и на световно равнище, включително съответните промени в рамките на Плана за действие за Средиземно море и Конвенцията от Барселона, с особен акцент върху промените, свързани с прилагането на екосистемния подход и устойчивото потребление и производство.

               С оглед на 22-рата среща на договарящите се страни по Конвенцията от Барселона и протоколите към нея е необходимо да бъде приета позиция на Съюза по отношение на предвидения акт, тъй като с него ще бъдат изменени приложенията към Протокола за защита на крайбрежните води. Тези изменения ще бъдат правно обвързващи за Съюза в съответствие с член 29 от Конвенцията от Барселона. Тъй като с измененията на приложенията ще се актуализират изискванията по отношение на защитата на Средиземно море, ще се променят международните задължения и амбиции на Съюза и ще се подобри опазването на околната среда, се предлага Съюзът да подкрепи приемането на предвидения акт.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган.

               4.1.2.Приложение в конкретния случай

               Срещата на договарящите се страни по Конвенцията от Барселона и протоколите към нея е орган, създаден със споразумение, а именно Конвенцията от Барселона.

               С предвидения акт ще се изменят приложенията към един от протоколите към Конвенцията от Барселона, а именно Протокола за защита на крайбрежните води, поради което приемането му представлява акт с правно действие.

               Предвиденият акт не допълва, нито изменя институционалната рамка на Конвенцията от Барселона и протоколите към нея.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидения акт са свързани с опазването на околната среда.

               Поради това материалноправното основание за предложеното решение е член 192, параграф 1 от ДФЕС.

               4.3.Заключение

               Правното основание за предложеното решение следва да бъде член 192, параграф 1 от ДФЕС във връзка с член 218, параграф 9 от ДФЕС.

               2021/0348 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Конвенцията за защита на морската среда и на крайбрежните райони в Средиземноморието („Конвенцията от Барселона“) във връзка с приемането на решение за изменение на приложенията към Протокола относно опазването на Средиземно море от замърсяване в резултат на проучване и експлоатация на континенталния шелф и на морското дъно и неговите недра („Протокола за защита на крайбрежните води“)

               СЪВЕТЪТ НА ЕВРОПЕЙСКИЯ СЪЮЗ,

               Като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Протоколът относно опазването на Средиземно море от замърсяване в резултат на проучване и експлоатация на континенталния шелф и на морското дъно и неговите недра („Протоколът за защита на крайбрежните води“) към Конвенцията за защита на морската среда и на крайбрежните райони в Средиземноморието („Конвенцията от Барселона“) беше сключен от Съюза с Решение 2013/5/ЕС на Съвета
                  2
                и влезе в сила на 29 март 2013 г.

               (2)Съгласно член 18 от Конвенцията от Барселона договарящите се страни по Конвенцията от Барселона и протоколите към нея могат на срещата си да приемат изменения на протоколите към Конвенцията.

               (3)По време на 22-рата си среща на 7—10 декември 2021 г. договарящите се страни по Конвенцията от Барселона и протоколите към нея трябва да приемат решение за изменение на приложенията към Протокола относно опазването на Средиземно море от замърсяване в резултат на проучване и експлоатация на континенталния шелф и на морското дъно и неговите недра („Протокола за защита на крайбрежните води“).

               (4)Необходимо е да се установи позицията, която трябва да се заеме от името на Съюза на срещата на договарящите се страни по Конвенцията от Барселона и протоколите към нея, тъй като с решението ще бъдат приети изменения на приложенията към Протокола за защита на крайбрежните води, които ще бъдат обвързващи за Съюза.

               (5)Тъй като с предвидените изменения на приложенията ще се актуализират изискванията по отношение на защитата на Средиземно море, ще се окаже въздействие върху международните задължения и амбиции на Съюза и ще се подобри опазването на околната среда, се предлага Съюзът да подкрепи приемането на решението,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на 22-рата среща на договарящите се страни по Конвенцията от Барселона и протоколите към нея, е да се подкрепи приемането на решението за изменение на приложенията към Протокола относно опазването на Средиземно море от замърсяване в резултат на проучване и експлоатация на континенталния шелф и на морското дъно и неговите недра („Протокола за защита на крайбрежните води“).

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        OВ L 4, 9.1.2013 г., стр. 13–14.

                     (2)

                        OВ L 4, 9.1.2013 г., стр. 13–14.


               ЕВРОПЕЙСКА КОМИСИЯ
            Брюксел, 26.10.2021
            COM(2021) 666 final
            2021/0346(NLE)

            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Конвенцията за защита на морската среда и на крайбрежните райони в Средиземноморието („Конвенцията от Барселона“) във връзка с приемането на решение за изменение на приложението към Протокола относно предотвратяване на замърсяването на Средиземно море от изхвърляния от кораби и въздухоплавателни средства или изгаряне в морето („Протоколът относно изхвърлянията“)

               ОБЯСНИТЕЛЕН МЕМОРАНДУМ

               1.Предмет на предложението

               Целта на настоящото предложение е да се установи позицията, която трябва да се заеме от името на Съюза на 22-рата среща на договарящите се страни по Конвенцията за защита на морската среда и на крайбрежните райони в Средиземноморието („Конвенцията от Барселона“) и протоколите към нея във връзка с предвиденото приемане на решение за изменение на приложението към Протокола относно предотвратяване на замърсяването на Средиземно море от изхвърляния от кораби и въздухоплавателни средства или изгаряне в морето („Протоколът относно изхвърлянията“).

               2.Контекст на предложението

               2.1.Протоколът относно предотвратяване на замърсяването на Средиземно море от изхвърляния от кораби и въздухоплавателни средства или изгаряне в морето

               Конвенцията от Барселона и седемте протокола към нея, приети като част от Плана за действие за Средиземно море, представляват основното правно обвързващо регионално многостранно споразумение по околната среда за Средиземно море.

               Протоколът относно изхвърлянията е един от седемте протокола към Конвенцията от Барселона. Неговата цел е да се предприемат всички подходящи мерки за предотвратяване, намаляване и премахване във възможно най-голяма степен на замърсяването на Средиземно море от преднамерено изхвърляне на отпадъци и други материали.

               Европейският съюз е страна по Протокола относно изхвърлянията
                  1
               .

               2.2.Срещата на договарящите се страни по Конвенцията от Барселона и протоколите към нея

               На срещата на договарящите се страни по Конвенцията от Барселона и протоколите към нея се събират министри и висши служители, представляващи всички договарящи се страни по Конвенцията от Барселона и протоколите към нея.

               Съгласно член 15 от Протокола относно изхвърлянията разпоредбите на Конвенцията от Барселона, отнасящи се до всички протоколи, се прилагат и по отношение на посочения протокол.

               Съгласно член 25 от Конвенцията от Барселона Европейският съюз („Съюзът“) упражнява правото си на глас с брой гласове, равен на броя на неговите държави членки, които са договарящи се страни по посочената конвенция и по един или повече протоколи. Съюзът не може да упражнява правото си на глас, когато неговите държави членки упражняват своето право, и обратно.

               2.3.Предвиденият акт от 22-рата среща на договарящите се страни по Конвенцията от Барселона и протоколите към нея

               По време на 22-рата среща на 7—10 декември 2021 г. договарящите се страни по Конвенцията от Барселона и протоколите към нея трябва да приемат решение за изменение на приложението към Протокола относно изхвърлянията във връзка със защита във възможно най-голяма степен на Средиземно море от евентуално замърсяване чрез преднамерено изхвърляне на отпадъци и други материали („предвиденият акт“).

               Целта на предвидения акт е да се измени приложението към Протокола относно изхвърлянията по отношение на факторите, които трябва да се отчитат при установяването на критериите, уреждащи издаването на разрешения за изхвърляне на вещества в морето, като се вземе предвид член 6 от Протокола. Тези изменения вземат под внимание разпоредбите на Лондонската конвенция от 1972 г. и протокола към нея от 1996 г., като и двата акта се разглеждат като глобални инструменти, уреждащи изхвърлянето на отпадъци и други материали в морето, както и Рамковата директива за морска стратегия, където е приложимо, и екосистемния подход.

               Измененията на приложението към Протокола относно изхвърлянията ще бъдат правно обвързващи за Съюза в съответствие с член 29 от Конвенцията от Барселона.

               3.Позиция, която трябва да се заеме от името на Съюза

               Необходимостта от опазване на морското биологично разнообразие и морските екосистеми в Средиземно море е многократно признавана.

               Целта на предвидения акт е да се измени приложението към Протокола относно изхвърлянията по отношение на факторите, които трябва да се отчитат при установяването на критериите, уреждащи издаването на разрешения за изхвърляне на вещества в морето, като се вземе предвид член 6 от Протокола. Тези изменения вземат под внимание Лондонската конвенция от 1972 г. и протокола към нея от 1996 г., които се разглеждат като глобални инструменти за уреждане на изхвърлянето на отпадъци и други материали в морето, както и — когато е приложимо — Рамковата директива за морска стратегия и нейния екосистемен подход.

               С оглед на 22-рата среща на договарящите се страни по Конвенцията от Барселона и протоколите към нея е необходимо да бъде приета позиция на Съюза по отношение на предвидения акт, тъй като с него ще бъде изменено приложението към Протокола относно изхвърлянията, което ще бъде обвързващо за Съюза в съответствие с член 29 от Конвенцията от Барселона. Тъй като с измененията на приложението ще се актуализират изискванията по отношение на защитата на Средиземно море, ще се променят международните задължения и амбиции на Съюза и ще се подобри опазването на околната среда, се предлага Съюзът да подкрепи приемането на предвидения акт.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган.

               4.1.2.Приложение в конкретния случай

               Срещата на договарящите се страни по Конвенцията от Барселона и протоколите към нея е орган, създаден със споразумение, в случая Конвенцията от Барселона.

               С предвидения акт ще бъде изменено приложението към един от протоколите към Конвенцията от Барселона, а именно Протокола относно изхвърлянията. Поради това приемането му представлява акт с правно действие.

               Предвиденият акт не допълва, нито изменя институционалната рамка на Конвенцията от Барселона и протоколите към нея.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидения акт са свързани с опазването на околната среда.

               Поради това материалноправното основание за предложеното решение е член 192, параграф 1 от ДФЕС.

               4.3.Заключение

               Правното основание за предложеното решение следва да бъде член 192, параграф 1 от ДФЕС във връзка с член 218, параграф 9 от ДФЕС.

               2021/0346 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Конвенцията за защита на морската среда и на крайбрежните райони в Средиземноморието („Конвенцията от Барселона“) във връзка с приемането на решение за изменение на приложението към Протокола относно предотвратяване на замърсяването на Средиземно море от изхвърляния от кораби и въздухоплавателни средства или изгаряне в морето („Протоколът относно изхвърлянията“)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Протоколът относно предотвратяване на замърсяването на Средиземно море от изхвърляния от кораби и въздухоплавателни средства или изгаряне в морето („Протоколът относно изхвърлянията“) към Конвенцията за защита на морската среда и на крайбрежните райони в Средиземноморието („Конвенцията от Барселона“) беше сключен от Съюза с Решение 77/585/ЕИО на Съвета
                  2
                и влезе в сила на 15 април 1978 г.

               (2)Съгласно член 18 от Конвенцията от Барселона договарящите се страни по Конвенцията от Барселона и протоколите към нея могат на срещата си да приемат изменения на протоколите към Конвенцията.

               (3)По време на 22-рата им среща на 7—10 декември 2021 г. договарящите се страни по Конвенцията от Барселона и протоколите към нея трябва да приемат решение за изменение на приложението към Протокола относно изхвърлянията по отношение на факторите, които трябва да се отчитат при установяването на критериите, уреждащи издаването на разрешения за изхвърляне на вещества в морето, като се вземе предвид член 6 от Протокола.

               (4)Необходимо е да се установи позицията, която трябва да се заеме от името на Съюза на срещата на договарящите се страни по Конвенцията от Барселона и протоколите към нея, тъй като с решението ще бъдат приети изменения на приложението към Протокола относно изхвърлянията, които ще бъдат обвързващи за Съюза.

               (5)Тъй като с предвидените изменения на приложението ще се актуализират изискванията по отношение на защитата на Средиземно море, ще се окаже въздействие върху международните задължения и амбиции на Съюза и ще се подобри опазването на околната среда, се предлага Съюзът да подкрепи приемането на решението,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на 22-рата среща на договарящите се страни по Конвенцията от Барселона и протоколите към нея е да се подкрепи приемането на решението за изменение на приложението към Протокола относно предотвратяване на замърсяването на Средиземно море от изхвърляния от кораби и въздухоплавателни средства или изгаряне в морето („Протокола относно изхвърлянията“).

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        OВ L 240, 19.9.1977 г., стр. 1–2.

                     (2)

                        OВ L 240, 19.9.1977 г., стр. 1–2.


               ЕВРОПЕЙСКА КОМИСИЯ
            Брюксел, 26.10.2021
            COM(2021) 667 final
            2021/0347(NLE)

            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Конвенцията за защита на морската среда и на крайбрежните райони в Средиземноморието („Конвенцията от Барселона“) във връзка с приемането на решение за изменение на приложения І, ІІ и ІV към Протокола за опазване на Средиземно море от замърсяване от наземни източници и дейности („Протокола относно наземните източници“)

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза на 22-рата среща на договарящите се страни по Конвенцията за защита на морската среда и на крайбрежните райони в Средиземноморието („Конвенцията от Барселона“) и протоколите към нея във връзка с предвиденото приемане на решение за изменение на приложения І, ІІ и ІV към Протокола за опазване на Средиземно море от замърсяване от наземни източници и дейности („Протокола относно наземните източници“).

               2.Контекст на предложението

               2.1.Протоколът за опазване на Средиземно море от замърсяване от наземни източници и дейности

               Конвенцията от Барселона и седемте протокола към нея, приети като част от Плана за действие за Средиземно море, представляват основното правно обвързващо регионално многостранно споразумение по околната среда за Средиземно море.

               Протоколът относно наземните източници е един от седемте протокола към Конвенцията от Барселона. Неговата цел е да се предприемат всички подходящи мерки за предотвратяване, намаляване и премахване във възможно най-голяма степен на замърсяването на Средиземно море от наземни източници и дейности чрез намаляване и постепенно премахване на изброените в Протокола вещества, които са токсични и устойчиви. Протоколът относно наземните източници влезе в сила през 1983 г.

               Европейският съюз е страна по (изменения) Протокол относно наземните източници
                  1
               .

               2.2.Срещата на договарящите се страни по Конвенцията от Барселона и протоколите към нея

               На срещата на договарящите се страни по Конвенцията от Барселона и протоколите към нея се събират министри и висши служители, представляващи всички договарящи се страни по Конвенцията от Барселона и протоколите към нея.

               Съгласно член 16 от Протокола относно наземните източници разпоредбите на Конвенцията от Барселона, отнасящи се до всички протоколи, се прилагат и по отношение на посочения протокол.

               Съгласно член 25 от Конвенцията от Барселона Европейският съюз („ЕС“) упражнява правото си на глас с брой гласове, равен на броя на неговите държави членки, които са договарящи се страни по посочената конвенция и по един или повече протоколи. ЕС не може да упражнява правото си на глас, когато неговите държави членки упражняват своето право, и обратно.

               Съгласно член 22, параграф 3 от Конвенцията от Барселона измененията на протоколите се приемат с мнозинство от три четвърти от гласовете на договарящите се страни по съответния протокол.

               2.3.Предвиденият акт от 22-рата среща на договарящите се страни по Конвенцията от Барселона и протоколите към нея

               По време на 22-рата си среща на 7—10 декември 2021 г. договарящите се страни по Конвенцията от Барселона и протоколите към нея трябва да приемат решение за изменение на приложения I, II и IV към Протокола за опазване на Средиземно море от замърсяване от наземни източници и дейности („предвидения акт“).

               Целта на предвидения акт е да се вземе предвид регулаторното, научното и техническото развитие по отношение на наземните източници и дейности, постигнато както на регионално, така и на световно равнище, включително съответните промени в рамките на Плана за действие за Средиземно море и Конвенцията от Барселона, с особен акцент върху промените, свързани с прилагането на екосистемния подход за постигане на добро екологично състояние на Средиземно море.

               Измененията на приложенията към Протокола относно наземните източници ще бъдат правно обвързващи за Съюза в съответствие с член 29 от Конвенцията от Барселона.

               3.Позиция, която трябва да се заеме от името на Съюза

               Необходимостта от опазване на морското биологично разнообразие и морските екосистеми в Средиземно море, включително в морските зони извън националните юрисдикции, е многократно признавана.

               Целта на измененията на приложения I, II и IV към Протокола относно наземните източници е да се вземе предвид регулаторното, научното и техническото развитие по отношение на наземните източници и дейности, постигнато както на регионално, така и на световно равнище. По-специално предложените изменения се отнасят до актуализирането на секторите, по отношение на които се разработват планове за действие и мерки съгласно приложение I към Протокола, актуализирането на категориите вещества в приложение I към Протокола, както и подсилването с редица нови елементи, например шум и изкуствена светлина, които трябва да бъдат отчетени в процеса на издаване на разрешение съгласно приложение II към Протокола. Измененията на приложение IV се отнасят до прилагането на инструменти за устойчиво потребление и производство, по-специално подходи на кръговата икономика в производствените процеси.

               С оглед на 22-рата среща на договарящите се страни по Конвенцията от Барселона и протоколите към нея е необходимо да бъде приета позиция на Съюза по отношение на предвидения акт, тъй като с него ще бъдат изменени приложенията към Протокола относно наземните източници, които ще бъдат обвързващи за Съюза в съответствие с член 29 от Конвенцията от Барселона. Тъй като с измененията на приложенията ще се актуализират изискванията по отношение на защитата на Средиземно море, ще се променят международните задължения и амбиции на Съюза и ще се подобри опазването на околната среда, се предлага Съюзът да подкрепи приемането на предвидения акт.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган.

               4.1.2.Приложение в конкретния случай

               Срещата на договарящите се страни по Конвенцията от Барселона и протоколите към нея е орган, създаден със споразумение, в случая Конвенцията от Барселона.

               С предвидения акт ще бъдат изменени приложенията към един от протоколите към Конвенцията от Барселона, в случая Протокола относно наземните източници. Поради това приемането му представлява акт с правно действие.

               Предвиденият акт не допълва, нито изменя институционалната рамка на Конвенцията от Барселона и протоколите към нея.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидения акт са свързани с опазването на околната среда.

               Поради това материалноправното основание за предложеното решение е член 192, параграф 1 от ДФЕС.

               4.3.Заключение

               Правното основание за предложеното решение следва да бъде член 192, параграф 1 от ДФЕС във връзка с член 218, параграф 9 от ДФЕС.

               2021/0347 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Конвенцията за защита на морската среда и на крайбрежните райони в Средиземноморието („Конвенцията от Барселона“) във връзка с приемането на решение за изменение на приложения І, ІІ и ІV към Протокола за опазване на Средиземно море от замърсяване от наземни източници и дейности („Протокола относно наземните източници“)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Протоколът за опазване на Средиземно море от замърсяване от наземни източници и дейности („Протоколът относно наземните източници“) към Конвенцията за защита на морската среда и на крайбрежните райони в Средиземноморието („Конвенцията от Барселона“) беше сключен от Съюза с Решение 1999/801/ЕО на Съвета
                  2
                и влезе в сила на 11 май 2008 г.

               (2)Съгласно член 18 от Конвенцията от Барселона договарящите се страни по Конвенцията от Барселона и протоколите към нея могат на срещата си да приемат изменения на протоколите към Конвенцията.

               (3)По време на 22-рата си среща на 7—10 декември 2021 г. договарящите се страни по Конвенцията от Барселона и протоколите към нея трябва да приемат решение за изменение на приложения I, II и IV към Протокола за опазване на Средиземно море от замърсяване от наземни източници и дейности („Протокола относно наземните източници“), за да се вземе предвид регулаторното, научното и техническото развитие по отношение на наземните източници и дейности, постигнато както на регионално, така и на световно равнище.

               (4)Необходимо е да се установи позицията, която трябва да се заеме от името на Съюза на срещата на договарящите се страни по Конвенцията от Барселона и протоколите към нея, тъй като с решението ще бъдат приети изменения на приложения I, II и IV към Протокола относно наземните източници, които ще бъдат обвързващи за Съюза.

               (5)Тъй като с предвидените изменения на приложения I, II и IV ще се актуализират изискванията по отношение на защитата на Средиземно море, ще се окаже въздействие върху международните задължения и амбиции на Съюза и ще се подобри опазването на околната среда, се предлага Съюзът да подкрепи приемането на решението,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на 22-рата среща на договарящите се страни по Конвенцията от Барселона и протоколите към нея, е да се подкрепи приемането на решението за изменение на приложения І, ІІ и ІV към Протокола за опазване на Средиземно море от замърсяване от наземни източници и дейности („Протокола относно наземните източници“).

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        OВ L 322, 14.12.1999 г., стр. 18—31.

                     (2)

                        OВ L 322, 14.12.1999 г., стр. 18—31.


               ЕВРОПЕЙСКА КОМИСИЯ
            Брюксел, 26.10.2021
            COM(2021) 669 final
            2021/0349(NLE)

            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Конвенцията за защита на морската среда и на крайбрежните райони в Средиземноморието („Конвенцията от Барселона“) във връзка с приемането на решение за определяне на цялото Средиземно море като зона за контрол на емисиите на серни оксиди („MED SOxECA“) съгласно приложение VI към Международната конвенция за предотвратяване на замърсяването от кораби („Конвенцията MARPOL“)

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до позицията, която трябва да се заеме от името на Съюза на 22-рата среща на договарящите се страни по Конвенцията за защита на морската среда и на крайбрежните райони в Средиземноморието („Конвенцията от Барселона“) и протоколите към нея във връзка с решението да се представи на Комитета по опазване на морската среда към Международната морска организация (ИМО) на неговата седемдесет и осма (78-а) сесия през 2022 г. („MEPC 78“) предложение за определяне на цялото Средиземно море като зона за контрол на емисиите на серни оксиди („Med SOx ECA“), както и на датата нa влизане в сила на съответните задължения.

               2.Контекст на предложението

               2.1.Конвенцията за защита на морската среда и на крайбрежните райони в Средиземноморието

               Конвенцията от Барселона и седемте протокола към нея, приети като част от Плана за действие за Средиземно море, представляват основното правно обвързващо регионално многостранно споразумение по околната среда за Средиземно море.

               Целта на Конвенцията от Барселона е предотвратяването, намаляването, борбата и премахването на замърсяването на Средиземно море и подобряването на защитата на човешкото здраве и на морската среда в тази зона, за да се допринесе за устойчивото ѝ развитие.

               Европейският съюз е страна по (изменената) Конвенция от Барселона
                  1
               .

               2.2.Срещата на договарящите се страни по Конвенцията от Барселона и протоколите към нея

               На срещата на договарящите се страни по Конвенцията от Барселона и протоколите към нея се събират министри и висши служители, представляващи всички договарящи се страни по Конвенцията от Барселона и протоколите към нея. Срещата на договарящите се страни ще се състои от 7 до 10 декември 2021 г. в Анталия, Турция.

               Съгласно член 25 от Конвенцията от Барселона Европейският съюз упражнява правото си на глас с брой гласове, равен на броя на неговите държави членки, които са договарящи се страни по посочената конвенция и по един или повече протоколи. Съюзът не може да упражнява правото си на глас, когато неговите държави членки упражняват своето право, и обратно.

               Съгласно правило 43 от Процедурния правилник на Срещата на договарящите се страни по Конвенцията от Барселона и протоколите към нея, решенията по същество, препоръките и резолюциите се приемат с мнозинство от две трети от присъстващите и гласуващи договарящи се страни, освен ако в Конвенцията, протоколите или финансовите условия не е предвидено друго.

               2.3.Предвиденият акт от 22-рата среща на договарящите се страни по Конвенцията от Барселона и протоколите към нея

               Съгласно член 6 от Конвенцията от Барселона договарящите се страни предприемат всички мерки в съответствие с международното право с цел предотвратяване, намаляване, борба и премахване във възможно най-голяма степен на замърсяването на Средиземно море, причинено от изхвърляния на отпадъци от кораби, и за гарантиране на ефективното прилагане в тази област на общопризнатите на международно равнище правила за контрол на този вид замърсяване.

               Съгласно член 18, параграф 1, точка vii) от Конвенцията от Барселона на срещата на договарящите се страни по тази конвенция може да се разглеждат и предприемат всички действия, които могат да бъдат необходими за постигането на целите на Конвенцията и протоколите.

               Създаването на зона за контрол на емисиите на серни оксиди ще изпълни горепосочените цели, като се въведат специални изисквания за намаляване на емисиите на замърсители на въздуха от корабите в Средиземно море.

               3.Позиция, която трябва да се заеме от името на Съюза

               Необходимостта от опазване на морското биологично разнообразие и морските екосистеми в Средиземно море, включително в морските зони извън националните юрисдикции, е многократно признавана.

               Емисиите на замърсители на въздуха от корабите оказват значително неблагоприятно въздействие върху човешкото здраве, както и върху околната среда. Един от начините за справянето с предизвикателството, свързано с емисиите от корабите, е да се определи — в съответствие с приложение VI към Международната конвенция за предотвратяване на замърсяването от кораби („Конвенцията MARPOL“) — Средиземно море като зона за контрол на емисиите на серни оксиди („Med SOx ECA“), в която ще бъдат въведени специални изисквания за намаляване на емисиите от корабите.

               Поради правно обвързващото действие на предвиденото предложение е необходимо да бъде приета позиция на Съюза. Тъй като предложението е в съответствие с амбицията на Съюза за намаляване на замърсяването и подобряване на опазването на околната среда, се предлага Съюзът да подкрепи приемането на предвидения акт.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  2
               .

               4.1.2.Приложение в конкретния случай

               Срещата на договарящите се страни по Конвенцията от Барселона и протоколите към нея е орган, създаден със споразумение, а именно Конвенцията от Барселона.

               По силата на предвидения акт през 2022 г. ще бъде представено на MEPC 78 на ИМО предложение за определяне на Средиземно море като зона за контрол на емисиите на серни оксиди („MED SOx ECA“). Поради това приемането му представлява акт с правно действие.

               Предвиденият акт не допълва, нито изменя институционалната рамка на Конвенцията от Барселона и протоколите към нея.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидения акт са свързани с опазването на околната среда.

               Поради това материалноправното основание за предложеното решение е член 192, параграф 1 от ДФЕС.

               4.3.Заключение

               Правното основание за предложеното решение следва да бъде член 192, параграф 1 от ДФЕС във връзка с член 218, параграф 9 от ДФЕС.

               2021/0349 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Конвенцията за защита на морската среда и на крайбрежните райони в Средиземноморието („Конвенцията от Барселона“) във връзка с приемането на решение за определяне на цялото Средиземно море като зона за контрол на емисиите на серни оксиди („MED SOxECA“) съгласно приложение VI към Международната конвенция за предотвратяване на замърсяването от кораби („Конвенцията MARPOL“)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 192, параграф 1 от ДФЕС във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Изменената Конвенция за защита на морската среда и на крайбрежните райони в Средиземноморието („Конвенцията от Барселона“) беше сключена от Съюза с Решение 1999/802/ЕО на Съвета
                  3
                и влезе в сила на 9 юли 2004 г.

               (2)Съгласно член 18, параграф 1, точка vii) от Конвенцията от Барселона на срещата на договарящите се страни по Конвенцията от Барселона и протоколите към нея може да се разглеждат и предприемат всички действия, които могат да бъдат необходими за постигането на целите на Конвенцията и протоколите. В съответствие с правило 43 от Процедурния правилник на Срещата на договарящите се страни решенията по същество се приемат с мнозинство от две трети от присъстващите и гласуващи договарящи се страни, освен ако в Конвенцията, протоколите или финансовите условия не е предвидено друго.

               (3)По време на 22-рата си среща на 7—10 декември 2021 г. договарящите се страни по Конвенцията от Барселона и протоколите към нея трябва да приемат решение за представяне на предложение пред Комитета по опазване на морската среда към Международната морска организация (ИМО) на неговата седемдесет и осма (78-а) сесия през 2022 г. („MEPC 78“). Предложението е цялото Средиземно море да бъде определено като зона за контрол на емисиите на серни оксиди („Med SOx ECA“) като в него ще се уточни датата на влизане в сила на съответните задължения.

               (4)Необходимо е да се установи позицията, която трябва да се заеме от името на Съюза на срещата на договарящите се страни по Конвенцията от Барселона и протоколите към нея, тъй като с предвиденото решение ще бъде представено — от името на организация, по която Съюзът е страна — на MEPC 78 на ИМО предложение за определяне на цялото Средиземно море като зона за контрол на емисиите на серни оксиди („Med SOx ECA“), поради което приемането му представлява акт с правно действие.

               (5)Тъй като предвиденото решение ще доведе до актуализиране на изискванията по отношение на защитата на Средиземно море, което е в съответствие с амбицията на Съюза за намаляване на замърсяването на морската среда и опазване на човешкото здраве, се предлага Съюзът да подкрепи приемането на решението,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на 22-рата среща на договарящите се страни по Конвенцията от Барселона и протоколите към нея, е да се подкрепи приемането на решението да се представи на Комитета по опазване на морската среда към Международната морска организация (ИМО) на неговата седемдесет и осма (78-а) сесия през 2022 г. („MEPC 78“) предложение за определяне на цялото Средиземно море като зона за контрол на емисиите на серни оксиди („Med SOx ECA“) и на датата нa влизане в сила на съответните задължения.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        OВ L 322, 14.12.1999 г., стр. 32—43.

                     (2)

                        Решение на Съда на Европейския съюз от 7 октомври 2014 г., Германия/Съвет, C-399/12, EU:C:2014:2258, т. 61—64.

                     (3)

                        OВ L 322, 14.12.1999 г., стр. 32—43.